nervesammenbrud
Nervesammenbrud, pludseligt optrædende psykisk krise med angst og depression, der kan forekomme i tilslutning til udtalte fysiske eller psykiske belastninger eller som led i en begyndende psykisk sygdom, oftest en depression. Reaktionen medfører som regel, at personen ikke længere kan varetage sine sædvanlige gøremål.
Betegnelsen fandt formentlig fra engelsk indpas i almindelig omtale i 1920'erne, men aldrig i egentlig psykiatrisk sprogbrug, hvor der alt efter tilstanden bruges betegnelser som akut belastningsreaktion, affektreaktion eller affektiv lidelse.